Jesús nica:
“Ñuca sirtu uvillas yura ani.
Ñuca Yaya uvillas yurara cuirajmi.
Tucui pallca ñucamanda muyura mana aparijta pitinga;
muyura aparijcunara pichasha alichinga astaun mas aparingaj.
Ñuca rimashca shimimanda canguna ña pichashca anguichi.
Ñucajpi tiaichi,
ñucas cangunajpi.
Imasnara pallca paillara mana ushan aparinara mana yurai pigariaisha,
shinallara canguna mana ushanguichichu aparinara mana ñucajpi pigariaisha.
Ñuca uvillas yura ani,
canguna pallcauna anguichi.
Pihuas ñucajpi pigariaisha,
ñucas paihuajpi,
pai ashca muyura aparingami.
Ñucamanda anzhurishca asha,
mana ima ranaras ushanguichichu.
Maicans mana ñucajpi pigariaisha,
mana valij pallca cuinta ichui tucunga,
chaquiringaj.
Ichushca pallcaunara tandachinaunga,
ninai shitasha rupachinaunga.
”Canguna ñucajpi tiausha,
ñuca shimiuna cangunajpi tiausha,
imaras munasha mañaichi,
cangunajta rashca anga.
Canguna ashca muyura aparijpi,
ñuca Yaya sumaj yachishcami anga.
Shinajpi canguna ñuca quiquin yachachishca runauna tucunguichimi.
Imasna Yaya ñucara llaquihuashca,
shinallara ñuca cangunara llaquishcani.
Ñuca llaquiushcai tiaichi.
Canguna ñuca mandashca shimiunara pactachisha,
ñuca llaquiushcai tiaunguichimi,
imasna ñuca Yaya mandashca shimiunara pactachishcani,
shinallara pai llaquiushcais tiauni.
Cai shimiunara cangunama rimashcani ñuca cushi cangunajpi pactarichu,
canguna cushi undajta angaj.
Caimi ñuca mandashca shimi,
‘Canguna parijumanda llaquinuichi,
ñuca cangunara llaquishcasna. ’
Pi runas cai llaquinamanda yalira mana charinzhu,
shu runa paihua causaira paihua amiguuna randimanda cungaj.
Canguna ñuca amiguuna anguichi ñuca mandashcara rasha.
Cunaga,
cangunara sirvijcuna nisha mana rimashachu.
Shu sirvij paihua patrún rashcara mana yachanzhu.
Astaun cangunara amiguuna nisha rimashcani.
Ñuca Yayamanda uyashcara tucuira cangunara cuintashcani.
”Canguna ñucara mana ajllashcanguichichu,
astaun ñuca cangunara ajllashcani.
Cangunara cachashcani aparij tucungaj,
canguna aparishca saquirichu,
canguna imaras Yayara mañajpi ñuca shutii,
cangunara cungami.
Caita cangunara mandani:
‘Llaquinaunguichi parijumanda. ’